ભારતભરના તમામ વિરોધપક્ષોને એકજુટ કરવાનું સ્વપ્ન માત્ર દિવાસ્વપ્ન છે, કારણ કે આ પક્ષો વચ્ચેના મતમતાંતરો અને સત્તા મેળવી લેવાની હરીફાઈ એટલી ઉગ્ર છે કે ખરે વખતે આ એકતા તૂટી જાય છે. રાજકારણના પીઢ અને અઠંગ ખેલાડી દેવગૌડાએ કહ્યું છે તેમ કોંગ્રેસને સાથે રાખ્યા સિવાય વિરોધપક્ષોને એકજુટ કરી શકાય તેમ નથી. વિરોધપક્ષોની એકતા માટે કોંગ્રેસનો સાથ લેવો જરૂરી છે અને જોખમી પણ છે. કોંગ્રેસી આગેવાનો તમામ વિરોધપક્ષોની એકતા માટે આતુર છે, કારણ કે તેમની પીઠે ચડ્યા સિવાય સત્તા મેળવવાનો બીજો રસ્તો રહ્યો નથી. પોતાના બાહોશ અને અનુભવી સાથીઓને બાજુએ તારવીને રાજવંશી રાહુલ ગાંધી કે પ્રિયંકાનાં ગુણગાનના કારણે કોંગ્રેસ આજે નાભિશ્વાસ લઈ રહી છે. 29માંથી માત્ર બે રાજ્યો (પંજાબ અને કર્ણાટક)માં જ તેની આણ ફરે છે. પુડુચેરી રાજ્ય નથી અને મિઝોરમ તો મગતરું ગણાય. ભારતના માત્ર 2 ટકા વિસ્તારમાં કોંગ્રેસ રાજસત્તા ભોગવે છે.